Document ID: 31991L0338

Direktiva Sveta
z dne 18. junija 1991
o deseti spremembi Direktive 76/769/EGS o približevanju zakonov in drugih predpisov držav članic v zvezi z omejitvami pri trženju in uporabi nekaterih nevarnih snovi in pripravkov
(91/338/EGS)
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti in zlasti člena 100a Pogodbe,
ob upoštevanju predloga Komisije [1],
v sodelovanju z Evropskim parlamentom [2],
ob upoštevanju mnenja Ekonomsko-socialnega odbora [3],
ker je v obdobju, ki se izteče 31. decembra 1992, treba sprejeti ukrepe za postopno vzpostavitev notranjega trga; ker notranji trg obsega območje brez notranjih meja, ki zagotavlja prosti pretok blaga, oseb, storitev in kapitala;
ker Resolucija Sveta z dne 25. januarja 1988 [4] poziva Komisijo, naj brez odlašanja uveljavi posebne ukrepe za delovni program Skupnosti za boj proti onesnaževanju okolja s kadmijem; ker je treba zavarovati tudi zdravje ljudi in izvajati celovito strategijo, ki zlasti omejuje uporabo kadmija in spodbuja raziskave njegovih nadomestkov;
ker je bil, kar zadeva nadomestke, dosežen napredek v znanju in postopkih; ker bi bilo priporočljivo, da se ponovno sistematično ovrednoti stanje glede na rezultate znanstvene in tehnične presoje, predpisane v navedeni resoluciji;
ker se polivinil klorid (PVC) ne sme barvati z uporabo pigmentov na osnovi kadmija; ker je za nekatere posebne uporabe pri sedanjem stanju tehnologije še vedno treba uporabljati stabilizator na osnovi kadmija;
ker omejitve pri uporabi ali trženju navedenih snovi ali pripravkov, ki te snovi vsebujejo, ki so jih nekatere države članice že sprejele, neposredno vplivajo na vzpostavitev in delovanje notranjega trga; ker je treba približati zakonodajo držav članic na tem področju in spremeniti Prilogo I k Direktivi 76/769/EGS [5], nazadnje spremenjeni z Direktivo 89/678/EGS [6],
SPREJEL NASLEDNJO DIREKTIVO:
Člen 1
Priloga I k Direktivi 76/769/EGS se spremeni v skladu s Prilogo k tej direktivi. Nove določbe se ne uporabljajo za izdelke, ki vsebujejo kadmij in so že urejeni z zakonodajo Skupnosti.
Člen 2
Zaradi razvoja znanja in postopkov glede nadomestkov, ki so manj nevarni kakor kadmij in njegove spojine, Komisija po posvetovanju z državami članicami prvič ponovno ovrednoti stanje v obdobju treh let od dneva iz člena 3(1) ter nato v rednih časovnih presledkih v skladu s postopkom iz člena 2a Direktive 76/769/EGS.
Člen 3
1. Države članice sprejmejo zakone in druge predpise, potrebne za uskladitev s to direktivo, najpozneje do 31. decembra 1992. O tem takoj obvestijo Komisijo.
2. Države članice se v sprejetih predpisih iz odstavka 1 sklicujejo na to direktivo ali pa sklicevanje nanjo navedejo ob njihovi uradni objavi. Način sklicevanja določijo države članice.
Člen 4
Ta direktiva je naslovljena na države članice.
V Luxembourgu, 18. junija 1991

Labels: 3
15
1
20